ඉන් පසුව ‘පිබිදෙන ගායක පරපුර’ මම අවුරුදු ගණනාවක් ඉදිරිපත් කළ බවත් සඳහන් කරමි.‘පිබිදෙන ගායක පරපුර’ ට අමතරව තේවිස් ගුරුගේ මහතා ‘බුෂල්ස්ගේ කෝපි පැය’ නමින් ද, කරුණාරත්න අබේසේකරයන් ‘මැලිබන් ගුවන් තොටිල්ල’ නමින් ද රියැලිටි වැඩසටහන් ඉදිරිපත් කළ බව මෙහිදී මතක් කළ යුතුව ඇත.මෙම වැඩසටහන් ත්‍රිත්වයේම වෙනසකට තිබුණේ ‘බුෂල්ස්ගේ කෝපි පැය’ සහ ‘මැලිබන් ගුවන් තොටිල්ලේ’ ගායක ගායිකාවෝ ගී ගැයීමට පමණක් සීමාවීමත් ‘පිබිදෙන ගායක පරපුර’ තරගයක් වශයෙන්, අවුරුද්ද අවසානයේදී 1, 2, 3 වැනි වශයෙන් ජයග්‍රාහකයන් තෝරා ඒ අයට මුදල් සහ තෑගි බෝග පිරිනැමීමත්ය.එදා ‘පිබිදෙන ගායක පරපුර’ තරගයට ඉදිරිපත් වූ තරගකරුවන් අතරින් ජයග්‍රහණය කළ පළමු වන ස්ථානයට රු. 1000/- ක් දෙවන ස්ථානයට රු. 500/- සහ 3 වැනි ස්ථානයට රු. 250/- සමඟ දාස නිෂ්පාදන මල්ලක් තෑගි වශයෙන් දාස මුදලාලි මහතා ලබා දුන් බව මතක් කර සිටින්නේ එතුමාට ගෞරවයක් වශයෙනි.එදා මෙම ත්‍යාග දිනාගත් පිරිස අතර විල්බට් ඇන්තනී, රෝහණ බෝගොඩ, එඩ්වඩ් ජයකොඩි ආදීන් ද සිටියහ.ඉතාමත්ම ජනප්‍රිය ගීත රචකයන් වූ කේ. ඩී. කේ. ධර්මවර්ධන ප්‍රවීණ නිවේදකයකු වූ ධර්ම ශ්‍රී වික්‍රමසිංහ දෙපළ කිසිම දිනයක ‘පිබිදෙන ගායක පරපුර’ ඉදිරිපත් කර නැත.ගුවන් විදුලියේ වෙළඳ සේවයට මා පා තැබූ 1951 අප්‍රේල් 11 දින සිට මෙතෙක් මා ගුවන් විදුලි ප්‍රේක්ෂක ජනතාව වෙනුවෙන් නිර්මාණය කර නිෂ්පාදනය කළ වැඩසටහන් 19 ක විස්තර පුරා අවුරුදු 63 කට පසුව යළිත් සිහිපත් කරදීමට කැමැත්තෙමි.සුහද පැතුම, ඔව් නෑ බෑ, මිනිත්තුවක් පමණයි, ජයග්‍රාහක පෙළපාලිය, කෝපි කඩේ, අම්බිගා ගීතයෙන් ගීතය, ගීතාංජලී විවිධ ප්‍රසංගය, එඩීගෙන් අහන්න, නෙස්ලේ ගී ප්‍රසංගය, පිබිදෙන ගායක පරපුර, නිකාඩෝ අඩ පැය, පැන පොඩි, තරු තැනුම, සතියේ මනාලිය, සමස්ත ලංකා බයිලා තරගය, ජීවරානි හඳුන්කූරු සංගීත ප්‍රසංගය, තිස්ස රිදී සීනු, සිව්දිගින් සත් මුහුදින් මා නිර්මාණය කළ - නිෂ්පාදනය කළ ගුවන් විදුලි වැඩසටහන්ය.